**REPUBLIKA HRVATSKA**

**BJELOVARSKO-BILOGORSKA ŽUPANIJA**

**OSNOVNA ŠKOLA IVANSKA**

**IVANSKA**

**PRAVILNIK O RADU**

**ŠKOLSKE KUHINJE**

**IVANSKA,**

**31. siječnja 2022. godine**

Temeljem članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, i 7/17., 68/18., 98/19., 64/20.) i članka 74. Statuta Osnovne škole Ivanska, Školski odbor Osnovne škole Ivanska, na svojoj sjednici 11. sjednici održanoj dana 31.01.2022. godine donosi

**PRAVILNIK O RADU ŠKOLSKE KUHINJE**

1. OPĆE ODREDBE

Članak 1.

Odredbe Pravilnika o radu školske kuhinje (u daljnjem tekstu: Pravilnik) odnose se na rad školske kuhinje Osnovne škole Ivanska (u daljnjem tekstu: Škola) smještene u Ivanskoj P. Preradovića 2 i školske kuhinje Područne škole Narta smještene u Narti, Narta 276 a.

Članak 2.

Ovim Pravilnikom uređuje se organizacija rada školske kuhinje, prava korištenja njenih usluga, radnici u školskoj kuhinji, način financiranja te pravo pristupa i kontrole rada.

Članak 3.

Izrazi koje se koriste u ovom Pravilniku neutralni su i odnose se na osobe oba spola.

1. ORGANIZACIJA RADA

Članak 4.

Zadatak školske kuhinje je priprema hrane kao dopune dnevne prehrane učenika, radnika Škole i gostiju.

Članak 5.

Školska kuhinja radi tijekom školske godine, u periodu od 1.9. tekuće do 30. lipnja iduće godine.

Članak 6.

Hrana se u školskoj kuhinji priprema temeljem jelovnika kojeg unaprijed izrađuje Povjerenstvo za izradu jelovnika. Jelovnik se objavljuje na web stranicama Škole. Jelovnik mora biti u skladu sa smjernicama za prehranu učenika u osnovnim školama koje je pripremila nadležna služba Ministarstva zdravstva.

Članak 7.

Učenici u matičnoj školi uzimaju dnevni obrok za vrijeme velikih odmora. Učenici se hrane u blagovaonici Škole. Hranu učenicima poslužuje kuharica uz pomoć pomoćne kuharice.

1. PRAVO KORIŠTENJA USLUGE ŠKOLSKE KUHINJE

Članak 8.

Pravo na prehranu u školskoj kuhinji imaju svi učenici i radnici Škole. Pravo na prehranu u školskoj kuhinji imaju učenici čiji roditelj/skrbnik sklopi sa Školom Ugovor o prehrani u školskoj kuhinji, odnosno učenici koji su uključeni u projekt osiguravanja besplatne prehrane učenicima slabijeg materijalnog stanja te radnici Škole.

Mjesečna cijena prehrane u školskoj kuhinji utvrđuje se temeljem broja nastavnih dana u mjesecu i dnevne cijene obroka koju donosi Školski odbor na prijedlog ravnatelja.

1. RADNICI U ŠKOLSKOJ KUHINJI

Članak 9.

U školskoj kuhinji matične škole rade kuharica i pomoćna kuharica.

U podružnici Narta radi kuharica.

Članak 10.

Dnevno radno vrijeme određuje se Godišnjim planom i programom rada Škole.

Članak 11.

Kuharica je dužna pridržavati se jelovnika. Izmjena jelovnika tijekom mjeseca moguća je samo uz opravdani razlog .

Članak 12.

Kuharica je odgovorna za kvalitetno pripremanje obroka uz vođenje brige o ekonomičnosti namirnica te za podjelu obroka u propisanim količinama i odgovarajuće temperature.

Članak 13.

Kuharica je odgovorna za dnevnu nabavku namirnica. Nije dozvoljena narudžba namirnica koje nisu predviđene jelovnikom i u većim količinama od tjedne potrebe.

Članak 14.

Kuharica je odgovorna za higijensko-epidemiološku čistoću jela, pribora za jelo, prostora u kuhinji, pripadajućim prostorijama i blagovaonici, za izvršavanje radnih zadaća sukladno HACCP studiji te ažurno i uredno vođenje evidencija izdanih temeljem HACCAP studije.

Članak 15.

Kuharice i pomoćna kuharica odgovorne su za svoj redoviti zdravstveni pregled te su dužne redovito pohađati tečaj za stjecanje osnovnog znanja o zdravstvenoj ispravnosti namirnica i osobnoj higijeni osoba koje rade u proizvodnji i prometu namirnicama.

Članak 16.

Kuharice i pomoćna kuharica zadužene su za pripremanje hrane prigodom održavanja sastanaka, natjecanja i drugih školskih svečanosti.

Članak 17.

Ostali poslovi kuharica i pomoćne kuharice određeni su Pravilnikom o organizaciji rada i sistematizaciji radnih mjesta i načinu rada Škole te godišnjim zaduženjem.

1. NAČIN FINANCIRANJA

Članak 18.

Troškovi školske kuhinje financiraju se iz prihoda koje se formiraju od:

* ukupnog prihoda Škole namijenjenog za materijalne troškove Škole u okviru redovitih materijalnih troškova poslovanja Škole
* uplate učenika – roditelja
* uplate radnika Škole
* Sredstava Osnivača za sufinanciranje prehrane učenika u školskoj kuhinji
* Sredstava projekata za koje je nositelj Osnivač

Članak 19.

Najkasnije do 3. u mjesecu razrednici dostavljaju računovođi popis učenika koji su se prethodni mjesec hranili u školskoj kuhinji. U popisu se navodi ime i prezime učenika, razredni odjel koji učenik pohađa, broj dana u kojima je učenik konzumirao školski obrok, mjesec za koji se evidencija dostavlja, potpis razrednika.

Prema dostavljenom popisu učenika računovođa vrši obračun i izrađuje račun za prethodni mjesec.

Najkasnije do 10.u mjesecu računovođa predaje račune razrednicima koji ih, preko učenika ili poštom, distribuiraju roditeljima/skrbnicima.

U slučaju izostanka učenika dužeg od tri dana, učenik neće plaćati školsku kuhinju ukoliko je izostanak razrednik prijavio u školskoj kuhinji.

Roditelju će se umanjiti troškovi školskog obroka za izostanak učenika na računu za slijedeći mjesec.

Ako izostanak učenika nije pravovremeno prijavljen, učenik je dužan platiti školski obrok kao da ga je konzumirao sve radne dane.

Roditelju će se umanjiti troškovi školskog obroka za izostanak učenika na računu za slijedeći mjesec.

Roditelj/skrbnik na temelju ispostavljenog računa s općom uplatnicom plaća račun transakcijom na žiroračun škole. Radnik na temelju ispostavljenog računa s općom uplatnicom plaća račun transakcijom na žiroračun škole.

Članak 20.

Prihodi i rashodi školske kuhinje knjigovodstveno se vode prema važećem kontnom planu.

Eventualni višak prihoda nad rashodima školske kuhinje po završnom računu isključivo se koristi za nabavku opreme i inventara za školsku kuhinju.

1. PRAVO PRISTUPA I KONTROLA RADA

Članak 21.

Pristup i zadržavanje u školskoj kuhinji dozvoljeno je osim kuharica i:

* ravnateljici i tajnici Škole kad obavljaju kontrolu rada
* radnicima Zavoda za javno zdravstvo
* sanitarni inspektorima kad obavljaju kontrolu rada

Boravak neovlaštenih osobama strogo je zabranjen. Za boravak neovlaštenih osoba u školskoj kuhinji odgovorna je kuharica Škole.

Članak 22.

Pregled rada školske kuhinje obuhvaća:

- stručni rad kuhinjskog osoblja

- primjenu i provedbu propisa o radu školske kuhinje

- higijenu radnika školske kuhinje

- sigurnost, ispravnost i higijenu prostora školske kuhinje

- kvalitetu i kvantitetu namirnica

- namjensko trošenje namirnica i robe školske kuhinje

- nabavu i dostavu namirnica i roba za školsku kuhinju

- pripremanje i posluživanje hrane

- vođenje dokumentacije utvrđene člankom 14. ovog Pravilnika

- održavanje prostora, opreme, posuđa i pribora školske kuhinje

- razvrstavanje, evidentiranje i zbrinjavanje ostataka i otpada školske kuhinje

Članak 23.

Nadzor u rad školske kuhinje obavljaju:

. ovlašteni radnici Zavoda za javno zdravstvo

- ovlaštene i službene osobe po službenoj dužnosti

- ravnatelj škole, u rad i poslovanje školske kuhinje

- tajnik škole, u primjeni propisa i radnih odnosa

- računovodstveni voditelj, u nabavu namirnica i roba za školsku kuhinju

- predsjednik Povjerenstva za donošenje jelovnika

1. ZAVRŠNE ODREDBE

Članak 24.

Ovaj Pravilnik stupa na snagu danom objave na oglasnim pločama Škole, te se od tada i primjenjuje.

Pravilnik o radu školske kuhinje objavljen je na oglasnim pločama dana 31.1.2022.god.

KLASA: 011-03/22-02/02

URBROJ: 2103-10-06-05-22-1

 Predsjednica Školskog odbora:

 Marina Petrić

 \_\_\_\_\_\_\_\_\_\_\_\_\_\_\_\_\_\_\_\_\_\_\_